Diari Oficial de la Generalitat Valenciana


Sumari del DOGV 6282, del 04-06-2010 (2010/6302)

ORDE 7/2010, de 19 de maig, de la Conselleria de Sanitat, per la qual convoca beques per a pràctiques professionals en l'Àrea d'Assistència Sanitària de la Direcció General d'Assistència Sanitària de l'Agència Valenciana de Salut per a l'any 2010 i establix les bases que les regulen.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6282

Data del DOGV
:   04-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6302


Data del document
:   19-05-2010

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2010, de 19 de maig, de la Conselleria de Sanitat, per la qual convoca beques per a pràctiques professionals en l'Àrea d'Assistència Sanitària de la Direcció General d'Assistència Sanitària de l'Agència Valenciana de Salut per a l'any 2010 i establix les bases que les regulen. [2010/6302]
Preàmbul
La Direcció General d'Assistència Sanitària de l'Agència Valenciana de Salut de la Conselleria de Sanitat convoca, per mitjà d'esta orde, la concessió de beques per a fer treballs formatius en l'àmbit de l'atenció sanitària.
En general, la concessió de beques suposa un suport important en la integració i formació dels jóvens, tenint en compte que el principal objectiu es concreta a afavorir l'exercici del dret a l'educació i el desenvolupament professional. En concret, l'objectiu d'esta convocatòria és afavorir la producció de coneixement científic com a element base en què es fonamenten els programes, les polítiques de salut i les activitats de prestació assistencial.
Per això, fent ús de les facultats que em conferixen el Decret 120/2007, de 27 de juliol, del Consell, pel qual aprova el Reglament Orgànic i Funcional de la Conselleria de Sanitat, i també els articles 37 de la Llei 5/1983, de 30 de desembre, del Consell, i 47.11 del Text Refós de la Llei de la Hisenda Pública de la Generalitat Valenciana, i segons el que establix el Decret 132/2009, de 4 de setembre, del Consell, pel qual regula la concessió de beques, i sempre tenint en compte els informes preceptius elaborats, en compliment del que establix l'article 13.2 del decret esmentat,
ORDENE
Article 1. Objecte
1.1. Esta orde té com a objecte convocar un concurs públic per a la concessió de beques per a pràctiques professionals en l'Àrea d'Assistència Sanitària.
1.2. L'annex I d'esta orde establix les bases per les quals es regix la concessió de les beques a les quals es referix en el punt anterior.
1.3. Les bases a què s'ha fet referència les aprova esta orde, segons el que preceptua l'article 47.11 del Text Refós de la Llei de la Hisenda Pública de la Generalitat Valenciana.
Article 2. Nombre, dotació, duració i pagament de les beques. Finançament
2.1. Es convoquen tres beques, els destinataris de les quals són titulats universitaris superiors en ciències relacionades amb la salut.
2.2. Les beques estan dotades de 1.000 euros bruts mensuals, que estan subjectes a les retencions legals.
2.3. El període de duració de les beques comprén des del dia 1 de gener de 2010, quan la notificació siga anterior a esta data, o, en cas contrari, des de l'endemà de la notificació, fins el 31 de desembre de 2010.
2.4. No obstant això, es pot prorrogar, mitjançant una resolució motivada, amb la condició que hi haja consignació pressupostària, adequada i suficient en l'exercici corresponent. En tots els casos, el període de duració pot prorrogar-se sense necessitat d'una altra convocatòria per un període màxim de dotze mesos addicionals.
2.5. L'import de les beques es paga mensualment, després d'una certificació de conformitat emesa per la directora general d'Assistència Sanitària.
2.6. Les beques que regula en esta orde es financen a càrrec del programa pressupostari 412.22 de la Direcció General d'Assistència Sanitària, codi de línia T6663000, aplicació pressupostària 69.21.81.6506.845.85.IV, per un import màxim de 36.000 euros, dels pressupostos de la Generalitat Valenciana per a l'any 2010.
Article 3. Obligacions genèriques dels becaris
A més de les obligacions específiques que establix l'annex d'esta orde, es declaren, amb caràcter general, les següents:
a) Complir l'objectiu, fer l'activitat o adoptar el comportament que fonamenta la concessió de la beca.
b) Justificar, davant de l'òrgan concedent, el compliment dels requisits i condicions, i també la realització de l'activitat i el compliment de la finalitat que determinen la concessió de la beca.
c) Comunicar a l'òrgan concedent l'obtenció d'altres beques o ajudes.
d) Acreditar, abans que es dicte la proposta de resolució de concessió, que hom es troba al corrent del compliment de les obligacions tributàries i de la Seguretat Social, en els termes que preveu l'article 22 del Reial Decret 887/2006, de 21 de juliol, que aprova el reglament de la Llei 38/2003, de 17 de novembre, General de Subvencions.
e) Pel que fa al punt anterior, la presentació de la sol·licitud de les beques comporta l'autorització del sol·licitant perquè l'òrgan concedent obtinga de forma directa l'acreditació de les circumstàncies previstes en els articles 18 i 19 del reial decret que s'ha esmentat abans.
f) Les altres previstes en l'article 14 de la Llei 38/2003, de 17 de novembre, General de Subvencions, si és el cas.
Article 4. Sol·licituds i documentació
4.1. Les sol·licituds per a l'obtenció de les beques s'han de presentar com indiquen les bases reguladores d'esta orde.
4.2. En el cas que els documents exigits que s'han d'adjuntar a la sol·licitud de concessió de beca estiguen en poder de la Conselleria de Sanitat / Agència Valenciana de Salut, el sol·licitant pot acollir-se al que establix l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Ha de fer constar la data, l'òrgan o dependència al qual es van adreçar, la identificació del procediment de què formen part i no han d'haver transcorregut més de cinc anys des de l'acabament del procediment a què corresponen.
4.3. En el cas de l'article anterior, si resulta impossible obtindre el document, l'òrgan competent pot demanar al sol·licitant que el presente o, si no pot, que acredite per altres mitjans els requisits a què es referix el document, abans de formular la proposta de resolució.
4.4. Quan la sol·licitud no tinga els requisits establits en esta orde o no s'hi adjunte la documentació que exigix, d'acord amb l'article 71 de la Llei 30/1992, s'ha de demanar a la persona interessada que, en un termini de 10 dies, esmene la falta o aporte la documentació necessària, amb la indicació que, si no ho fa, es considera que ha desistit de la sol·licitud, en una resolució que la directora general d'Assistència Sanitària ha de dictar en els termes que preveu l'article 42 de la llei esmentada.
4.5. Així mateix, es poden demanar al sol·licitant qualssevol altres dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.
Article 5. Beneficiaris
5.1. Podran obtindre la condició de beneficiàries de l'ajuda prevista en esta convocatòria les persones que tinguen els requisits establits en l'annex d'esta orde.
5.2. No poden obtindre la condició de beneficiàries les persones que estiguen en alguna de les circumstàncies establides en l'article 13.2 de la Llei General de Subvencions, i en els articles 18 i concordants del Reial Decret 887/2006, de 21 de juliol, que aprova el reglament de la Llei General de Subvencions.
5.3. El departament concedent de la beca ha de subscriure amb una entitat asseguradora una pòlissa d'assegurança per al cas d'accident individual, de la qual seran beneficiàries les persones adjudicatàries de la beca.
Article 6. Procediment de concessió de beques
6.1. La concessió de beques es fa per mitjà del procediment de concurrència competitiva a què es referixen l'article 22 del la Llei General de Subvencions i els articles 58 i següents del Reial Decret 887/2006, de 21 de juny, que n'aprova el reglament, d'acord amb els criteris de valoració fixats en les bases reguladores, que figuren com a annex.
6.2. Es constituïx una comissió de valoració per a examinar i valorar les sol·licituds presentades, la qual ajusta el funcionament, com a òrgan col·legiat, al règim que la Llei 30/1992 establix per a estos òrgans.
Article 7. Resolució de concessió de beques
7.1. Correspon al director gerent de l'Agència Valenciana de Salut dictar la resolució de la concessió de beques previstes en esta orde.
7.2. La resolució, que ha de ser motivada i té els efectes i els continguts que preveu l'article 25 de la Llei General de Subvencions, s'ha de publicar en el Diari Oficial de la Comunitat Valenciana i també en el tauler d'anuncis de la Conselleria de Sanitat (c/ Misser Mascó, 31, de València), i en els taulers d'anuncis dels servicis territorials de la Conselleria de Sanitat, situats a Alacant (c/ Girona, 26), Castelló de la Plana (c/ Hort dels Corders, 12) i València (Gran Via Ferran el Catòlic, 74).
7.3. El termini per a dictar la resolució és el que preveu l'annex de les bases reguladores.
Article 8. Desplegament i aplicació de l'orde
El director gerent de l'Agència Valenciana de Salut, en l'àmbit de les seues competències, o, si és el cas, la persona que hi delegue, pot adoptar les mesures necessàries per al desplegament i l'aplicació d'esta orde.
Article 9. Recursos
Les resolucions adoptades en l'aplicació d'esta orde esgoten la via administrativa. S'hi pot interposar un recurs contenciós administratiu davant del jutjat contenciós administratiu, si bé, potestativament, s'hi pot interposar un recurs de reposició davant del un conseller de Sanitat, en el termini d'un mes, segons el que preveuen els articles 116 i 117 de la Llei 30/1992.
Article 10. Pèrdua de l'ajuda
10.1. L'incompliment per part de la persona beneficiària dels requisits i les condicions que donen lloc a l'atorgament de la beca, i també la concurrència de qualsevol de les causes que recullen l'article 37 de la Llei General de Subvencions i els articles 91 i següents del Reial Decret 877/2006, de 21 de juliol, donen lloc a la pèrdua del dret al cobrament total o parcial de la beca.
10.2. En estos casos, es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
Article 11. Reintegrament de l'ajuda
Per al reintegrament de l'ajuda s'apliquen les normes que contenen els articles 36 i 37 de la Llei General de Subvencions, i també els articles 91 i següents del Reial Decret 877/2006, de 21 de juliol.
Article 12. Règim d'infraccions i sancions
El règim sancionador en la matèria regulada en esta orde és l'establit en el títol IV de la Llei General de Subvencions.
Article 13. No-subjecció a la política de competència de la Unió Europea
La concessió de beques d'esta orde no està subjecta a la política de competència de la Unió Europea en matèria d'ajudes públiques, d'acord amb el que establix l'article 3 del Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
Article 14. Entrada en vigor
Esta orde entra en vigor l'endemà de la publicació en el Diari Oficial de la Comunitat Valenciana.
Contra esta orde, que posa fi a la via administrativa, pot interposar-s'hi un recurs contenciós administratiu, dins del termini de dos mesos, comptador des de l'endemà de la publicació, davant del jutjat del contenciós administratiu, d'acord amb el que disposa l'article 8.3 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga interposar-s'hi qualsevol altre recurs que hom estime procedent.
València, 19 de maig de 2010
El conseller de Sanitat,
MANUEL CERVERA TAULET
Annex I
Bases de la convocatòria per a la concessió de tres beques per a pràctiques professionals en l'Àrea d'Assistència Sanitària de la Direcció General d'Assistència Sanitària de l'Agència Valenciana de Salut
Base 1ª. Objecte i finalitat
Les beques tenen com a objecte fer pràctiques professionals en l'Àrea d'Assistència Sanitària.
Base 2ª. Requisits dels sol·licitants, condicions generals i barem
2.1. Les beques previstes en este annex s'han d'adjudicar per mitjà de concurs entre els aspirants que tinguen, abans de l'acabament del termini de presentació de sol·licituds, els requisits següents:
a) Tindre la nacionalitat espanyola, la nacionalitat d'un estat membre de la Unió Europea, o ser nacional dels estats als quals, per tractats internacionals celebrats per la Unió Europea i ratificats per Espanya, s'aplique la lliure circulació de persones.
b) No ser major de 35 anys.
c) Estar en possessió del títol de llicenciat/da en qualsevol disciplina afí amb les ciències relacionades amb la salut, expedit o homologat per les autoritats espanyoles corresponents, i que no hagen transcorregut mes de cinc anys des de l'acabament dels estudis.
d) No haver sigut beneficiari de beques de pràctiques professionals en la Generalitat per un període igual o superior a 36 mesos.
e) No trobar-se en les prohibicions per a obtindre la condició de beneficiari que establix l'article 13 de la Llei 38/2003, General de Subvencions, la qual cosa s'acredita per mitjà de la declaració responsable inclosa en la sol·licitud, llevat que, ateses la naturalesa i la finalitat de la beca, s'exceptue alguna de les prohibicions indicades.
f) No patir cap malaltia o estar afectat per cap limitació física o psíquica que siga incompatible amb l'exercici de les funcions corresponents.
g) Disposar de cobertura sanitària.
2.2. Els aspirants que no tinguen la nacionalitat espanyola han d'acreditar coneixements suficients d'una de les llengües oficials de la Comunitat Valenciana, aspecte que es verifica en el procés de selecció.
2.3. Per a valorar les sol·licituds s'apliquen els criteris següents:
a) Expedient acadèmic:
1. La puntuació assignada a l'expedient acadèmic coincidix amb la nota mitjana ponderada, que dóna lloc a una valoració entre 5 i 10 punts. Quan la ponderació estiga feta amb una puntuació 0-4, s'aplica el que disposa l'apartat 13.4 i 5 del Reial Decret 1267/1994, de 10 de juny, que modifica el Reial Decret 1497/1987, de 27 de novembre, que establix les directrius generals comunes dels plans d'estudis dels títols universitaris de caràcter oficial.
2. L'especialització acadèmica en matèries relacionades amb la convocatòria es valora entre 0 i 5 punts. Per especialització acadèmica s'entén les assignatures relacionades amb la beca, i es valora amb un màxim de 0,20 punts per assignatura.
3. Altres títols acadèmics oficials que no constituïsquen un requisit per a la concessió. En este subapartat, la puntuació màxima és de 3 punts:
Doctor: 2 punts.
Altres llicenciatures: 1 punt.
Altres diplomatures: 0,5 punts.
b) Coneixements de valencià:
1. Només es valoren els certificats expedits o homologats per la Junta Qualificadora de Coneixements de Valencià, d'acord amb l'escala següent. Es puntua exclusivament el nivell més alt acreditat:
Oral: 0,25 punts.
Elemental: 0,50 punts.
Mitjà: 0,75 punts.
Superior: 1 punt.
2. Especialitat de correcció de textos: 0,50 punts.
3. Especialitat de llenguatge en mitjans de comunicació: 0,50 punts.
4. Especialitat de llenguatge administratiu: 0,50 punts.
La puntuació màxima que es pot obtindre en este apartat és de 2,50 punts.
c) Coneixement d'idiomes de la Unió Europea:
Es valora cada nivell superat, d'acord amb el Marc Comú Europeu de Referència per a les Llengües, amb 0,20 punts.
La puntuació màxima que es pot obtindre per al conjunt dels idiomes i cursos acreditats és d'1 punt. Només es valoren els títols expedits per les escoles oficials d'idiomes, universitats, ministeris o qualsevol organisme oficial acreditat.
En el cas que el coneixement d'un idioma s'acredite per un títol universitari i haja sigut valorat en l'apartat a.3, no es pot comptar també en este apartat.
Este apartat i el següent s'apliquen de manera excloent. S'ha d'optar en cada convocatòria per algun dels dos, si és el cas.
d) Coneixements addicionals:
1. Experiència professional relacionada directament amb l'objecte de la beca, fins a 2 punts. Es compta 0,10 per cada mes complet treballat.
2. Cursos de formació relacionats amb l'objecte de la beca, fins a un màxim de 4 punts. Es valoren els cursos de formació i perfeccionament de duració igual o superior a 15 hores que hagen sigut cursats o impartits per la persona interessada, d'acord amb l'escala següent:
a) De 200 o més hores: 3 punts.
b) De 100 o més hores: 2 punts.
c) De 75 o més hores: 1,50 punts.
d) De 50 o més hores: 1 punt.
e) De 25 o més hores: 0,50 punts.
f) De 15 o més hores: 0,20 punts.
Els centres de formació que impartisquen cursos han de ser organismes oficials o centres reconeguts.
En cap cas es puntuen en este subapartat ni en l'apartat c) anterior els cursos de valencià i d'idiomes.
e) Entrevista:
Este apartat es valora fins a un màxim de 8 punts.
f) Altres mèrits:
Es valoren fins a un màxim de 2 punts els altres mèrits relacionats amb l'objecte de la convocatòria que no es troben inclosos en la resta d'apartats:
- Coneixements d'ofimàtica a nivell usuari (processament de textos, fulls de càlcul, gestor de bases de dades, etc).
- Publicacions.
- Articles en determinats mitjans.
- Coneixement d'altres idiomes de fora de la Unió Europea.
- Cursos impartits (es valoren una sola vegada i no es poden valorar edicions successives del mateix curs).
2.3. S'exclouen les sol·licituds dels aspirants que tinguen una relació laboral.
2.4. Els mèrits que s'al·leguen s'han d'acreditar i compulsar en el moment de la presentació de sol·licituds.
Base 3ª. Formalització de sol·licituds
3.1. En les sol·licituds s'han de fer constar les dades següents:
a) Cognoms
b) Nom
c) Data de naixement
d) Nacionalitat
e) Document nacional d'identitat
f) Adreça
g) Població i codi postal
h) Telèfon i fax
i) Titulació
j) Expedient acadèmic
k) Currículum
l) Número SIP de la targeta sanitària
m) Declaració jurada de no tindre cap relació laboral i d'estar al corrent de les obligacions fiscals.
n) Qualssevol altres documents que acrediten títols o mèrits, docents, investigadors o professionals, que es vulguen al·legar.
3.2. La sol·licitud de les beques, i també la presentació del currículum, s'han de fer amb el model de l'annex II d'esta orde.
Base 4ª. Termini i lloc de presentació de sol·licituds
4.1. El termini de presentació de sol·licituds és de 15 dies hàbils, comptats a partir de l'endemà de la publicació d'esta orde en el Diari Oficial de la Comunitat Valenciana.
4.2. Les sol·licituds s'han d'adreçar a la Direcció General d'Assistència Sanitària de l'Agència Valenciana de Salut, en la Conselleria de Sanitat, carrer del Misser Mascó, número 31, València 46285, d'acord amb el que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 5ª. Comissió avaluadora, selecció, resolució i recursos
5.1. La comissió avaluadora la presidix la directora general d'Assistència Sanitària. En formen part:
- La cap de l'Àrea d'Assistència Sanitària.
- El cap del Servici de Recursos Assistencials.
- La cap del Servici de Protocol·lització i Integració Assistencial
- La cap del Servici per al Desenvolupament de Ferramentes per a la Gestió
5.2. La comissió té facultats per a resoldre tots els dubtes que apareguen en la interpretació de les bases.
5.3. La comissió avaluadora, atenent els criteris i requisits establits, ha de tindre en compte, en el moment d'efectuar la proposta de concessió, el barem que establix la base tercera d'esta convocatòria.
5.4. En el termini màxim de 30 dies hàbils, comptador a partir de l'endemà de l'acabament del termini de presentació de sol·licituds, s'ha de publicar la proposta de resolució provisional, amb la llista dels aspirants segons la puntuació obtinguda, en el tauler d'anuncis de la Conselleria de Sanitat (c/ del Misser Mascó, 31, de València), i en els taulers d'anuncis dels servicis territorials de la Conselleria de Sanitat, situats a Alacant (c/ Girona, 26), Castelló de la Plana (c/ Hort dels Corders, 12) i València (Gran Via Ferran el Catòlic, 74).
5.5. La resolució de concessió de beques correspon al director gerent de l'Agència Valenciana de la Salut o, si és el cas, a la persona que hi delegue.
5.6. La resolució i notificació de la convocatòria prevista en esta orde ha de tindre lloc en un termini màxim de tres mesos des de la data de publicació de la convocatòria en el Diari Oficial de la Comunitat Valenciana.
5.7. Si venç el termini màxim previst en el paràgraf anterior i no s'ha notificat la resolució les persones interessades es poden considerar legitimades per a entendre desestimada per silenci administratiu la sol·licitud de concessió de beca, d'acord amb el que disposa l'article 25.5 de la Llei 38/2003, de 17 de novembre, General de Subvencions.
5.8. La resolució de concessió de beques s'ha de publicar en el Diari Oficial de la Comunitat Valenciana, juntament amb una llista dels aspirants per orde de la puntuació obtinguda. Esta llista es constituïx com a borsa de reserva per al cas de produir-se alguna renúncia o abandó. Així mateix, la resolució s'ha de publicar també en els llocs indicats en el punt 4 d'esta base.
5.9. La Direcció General d'Assistència Sanitària ha de convocar les persones adjudicatàries de les beques per a la signatura del document de notificació i acceptació, que s'ha d'efectuar en un termini no superior a 10 dies hàbils des de la data de publicació de la resolució de concessió de beques.
5.10. Contra la resolució de concessió de beques les persones interessades poden interposar un recurs d'alçada davant el conseller de Sanitat.
Base 6ª. Drets, obligacions, tutoria i incidència dels becaris
6.1. Quant a les obligacions de les persones beneficiàries, s'aplica el que disposa el Decret Legislatiu de 26 de juny de 1991, del Consell de la Generalitat Valenciana, que aprova el Text Refós de la Llei de la Hisenda Pública de la Generalitat Valenciana. En concret, les següents:
a) Fer l'activitat o adoptar el comportament que fonamenta la concessió de la subvenció.
b) Acreditar davant de l'entitat concedent la realització de l'activitat o l'adopció del comportament, i també el compliment dels requisits i les condicions que determinen la concessió de l'ajuda.
c) Sotmetre's a les actuacions de control financer que corresponen a la Intervenció General en relació amb la beca concedida.
d) Comunicar a l'entitat concedent l'obtenció de subvencions o ajudes per a la mateixa finalitat, procedents de qualssevol administracions o ens públics.
6.2. Les beques són incompatibles amb el qualsevol altra beca, ajuda o activitat laboral regular. La infracció d'esta regla, en qualsevol moment del període de la beca, la deixa sense efecte.
6.3. Un mes abans de l'acabament de la beca, els becaris han de fer una memòria científica de les activitats dutes a terme durant el període.
6.4. En acabar el període de la beca, i amb un informe previ d'assistència, aprofitament i aptitud, la Direcció General d'Assistència Sanitària n'ha de fer un certificat.
6.5. La Direcció Gerència de l'Agència Valenciana de Salut ha de resoldre les incidències que es produïsquen durant el període de la beca i pot deixar-les sense efecte, després de l'audiència de la persona interessada, en els casos següents:
a) Incompliment de les obligacions.
b) No fer l'activitat que motive la concessió.
c) Deixar de tindre els requisits exigits en esta convocatòria.
6.6. En els casos d'incidències, renúncies, abandons o incompliments que deixen vacant una beca, s'ha de cobrir atenent l'orde establit en la borsa de reserva que resulte del procés de selecció.